PRÍHOVOR VIKÁRA

dona Stefana Martoglia

**NA KRÍDLACH NÁDEJE**

Keďže v nasledujúcich mesiacoch zostávam v službe vikára, veľmi jednoducho, pokojne a v plnej kontinuite budem zastupovať hlavného predstaveného a privediem kongregáciu k 29. generálnej kapitule, ktorá sa bude konať vo februári 2025.

Milí čitatelia mesačníka *Il Bollettino Salesiano*,

pri príprave písania týchto riadkov cítim isté obavy, pretože som bol čitateľom *Bollettino Salesiano* od detstva ešte v mojej rodine a teraz sa ocitám na opačnej strane, keď musím napísať prvý článok vyhradený pre hlavného predstaveného.

Robím to rád, pretože táto okolnosť, ktorá je pre mňa veľkou cťou, mi umožňuje poďakovať Bohu za nášho dona Ángela, teraz kardinála svätej rímskej Cirkvi, ktorý po tom, čo bol na 27. generálnej kapitule v roku 2014 zvolený, práve zavŕšil desať rokov vzácnej služby kongregácii a saleziánskej rodine.

Po desiatich rokoch od tohto dňa je teraz naplno v službách Svätého Otca – pre to, čo mu pápež František zverí. My ho nosíme v srdci a sprevádzame vďačnou modlitbou – za dobro, ktoré nám konal, pretože čas vďačnosť nezmenšuje, ale posilňuje. Jeho osobný príbeh je historickou udalosťou pre neho, ale aj pre nás všetkých.

Jeho odchod v kánonickom zmysle pre ešte väčšiu službu Cirkvi znamená, že zostáva stále s nami a v našom vnútri.

**V plnej kontinuite**

Ako teraz pôjdeme ďalej ako kongregácia a v širšom zmysle ako saleziánska rodina? Veľmi jednoducho, pokojne a v plnej kontinuite. Podľa saleziánskych *Stanov* vikár hlavného predstaveného má v prípade potreby aj úlohu nahradiť alebo zastúpiť hlavného predstaveného. Tak to bude až do najbližšej generálnej kapituly.

*Stanovy* saleziánov to hovoria podrobnejšie a usporiadanejším spôsobom, ale základná koncepcia je táto. Tým, že zostanem v nadchádzajúcich mesiacoch v službe vikára, budem nahrádzať hlavného predstaveného a privediem kongregáciu k 29. generálnej kapitule, ktorá sa bude konať vo februári 2025.

Je to zaiste náročná úloha, preto vás hneď prosím o modlitby a vzývanie Ducha Svätého, aby sme boli verní Pánu Ježišovi Kristovi so srdcom dona Bosca.

**Volám sa Stefano**

Skôr než prejdem k dôležitým veciam, dovoľte, aby som sa niekoľkými slovami predstavil: Volám sa Stefano, narodil som sa v Turíne do typickej rodiny nášho kraja. Som synom ocka, bývalého saleziánskeho chovanca, ktorý sa rozhodol poslať ma do tej istej školy, kam svojho času chodil on, a mamky, učiteľky, tiež bývalej chovanky jednej katolíckej školy. Od nich som dostal život a život viery, jednoduchej a konkrétnej. Takto sme vyrástli ja a moja sestra, sme len dvaja.

Moji rodičia sú už v nebi, v Božích rukách, a budú sa veľmi usmievať, keď uvidia, čo sa deje s ich synom… určite to okomentujú takto: *Don Bosco, polož svoju ruku na jeho hlavu!*

Ako salezián som bol stále súčasťou saleziánskej provincie Piemont Valle d'Aosta, až kým ma na 27. GK nepožiadali, aby som koordinoval Región Stredozemného mora (všetky saleziánske diela okolo Stredozemného mora na troch kontinentoch, ktoré obmýva… vrátane Portugalska a niektorých oblastí východnej Európy).

Bola to nádherná saleziánska skúsenosť, ktorá ma zmenila a tiež aj moje videnie a vnímanie vecí zmenila na medzinárodné. 28. GK urobila druhý krok a požiadala ma, aby som sa stal vikárom hlavného predstaveného – nuž, a sme tu! Desať rokov som bol po boku dona Ángela a počas týchto rokov som sa učil vnímať srdce sveta – pre kongregáciu, ktorá je skutočne rozšírená po celej zemi.

**Najbližšia budúcnosť**

Služba týchto najbližších mesiacov do februára 2025 preto znamená sprevádzať kongregáciu po najbližšiu generálnu kapitulu, ktorá sa bude sláviť v Turíne na Valdoccu od 16. februára 2025.

Milí priatelia, generálna kapitula je najvyšším a najdôležitejším momentom v živote kongregácie, na ktorej sa zhromažďujú zástupcovia všetkých provincií kongregácie (hovoríme o viac ako 250 spolubratoch) v podstate kvôli trom veciam: vzájomne sa spoznať, modliť sa a uvažovať s cieľom „premýšľať o súčasnosti a budúcnosti kongregácie“ a zvoliť budúceho hlavného predstaveného a celú jeho radu.

Je to teda veľmi dôležitý moment, na ktorý nás náš don Angel upriamil úvahou na tému „Nadšení pre Ježiša Krista, zameraní na mladých“.

Táto téma, ktorú hlavný predstavený vybral pre kongregáciu, bude rozdelená na tri rôzne a vzájomne sa dopĺňajúce aspekty: 1. ústredné postavenie Krista v našom osobnom živote, rehoľné zasvätenie; 2. rozmer nášho komunitného povolania – v bratstve a laickej spoluzodpovednosti, ktorej je zverené poslanie; 3. inštitucionálne aspekty našej kongregácie, preskúmanie animovania a riadenia pri sprevádzaní kongregácie. Tri aspekty jednej spoločnej plodnej témy.

Naša kongregácia veľmi potrebuje zažiť túto generálnu kapitulu prichádzajúcu po mnohých udalostiach, ktoré sa nás všetkých dotkli. Spomeňte si, že posledná generálna kapitula sa slávila tesne pred prízrakom pandémie a práve pre covid bola predčasne ukončená.

**Budovať nádej**

Sláviť generálnu kapitulu znamená oslavovať nádej, budovať nádej prostredníctvom inštitucionálnych i osobných rozhodnutí, ktoré umožňujú pokračovať v „sne“ dona Bosca, dávať mu prítomnosť aj budúcnosť.

Každý človek je povolaný byť snom v srdci Boha, uskutočneným snom.

V saleziánskej tradícii existuje krásna veta, ktorú povedal don Bosco donovi Ruovi, keď ho povolal naspäť na Valdocco, aby zaujal práve jeho miesto: „Bol si donom Boscom v Mirabelle. Teraz ním budeš tu, v oratóriu.“

Na tomto skutočne záleží: „Byť donom Boscom dnes“ – a to je ten najväčší dar, aký môžeme dať tomuto svetu.

(Podľa *Il Bollettino Salesiano*, september 2024)

